ΓΡΑΠΤΗ ΕΡΩΤΗΣΗ P-0170/98 υποβολή: Bαrbara Dόhrkop Dόhrkop (PSE) προς την Επιτροπή (28 Iανουαρίου 1998)

Θέμα: Μελέτη ελαφρού μετρό στη Βιτόρια, το Μπιλμπάο και το Σαν Σεμπαστιάν

Η Ευρωπαϊκή Κοινότητα προωθεί, με διάφορους τρόπους, τις δημόσιες αστικές συγκοινωνίες.Τα τελευταία χρόνια παρατηρείται μια τάση υπέρ της κατασκευής γραμμών τράμ, το οποίο είναι αποτελεσματικό ως μέσο συγκοινωνίας και δεν προκαλεί ρύπανση, με αποτέλεσμα σε πολλές πόλεις να επαναφέρεται το τράμ ή ελαφρό μετρό, ή να εκπονούνται μελέτες για τη σύντομη εγκατάστασή του. Προς την κατεύθυνση αυτή, η βασκική τοπική κυβέρνηση έχει εγκρίνει μία μελέτη για την κατασκευή ελαφρού μετρό στη Βιτόρια, το Μπιλμπάο και το Σαν Σεμπαστιάν.

Ποιές ενισχύσεις έχει προσφέρει η Ευρωπαϊκή Κοινότητα σε έργα κατασκευής τράμ ή ελαφρού μετρό;

Σε ποιές πόλεις και, συγκεκριμένα, με τί ποσά συγχρηματοδότησε η Κοινότητα τα έργα αυτά;

Υπάρχει δυνατότητα συγχρηματοδότησης εκ μέρους της Κοινότητας έργων όπως αυτά που μελετά η βασκική τοπική κυβέρνηση για τη Βιτόρια, το Μπιλμπάο και το Σαν Σεμπαστιάν;

Απάντηση της κ. Wulf-Mathies εξ ονόματος της Επιτροπής (13 Μαρτίου 1998)

Το Ταμείο Συνοχής χρηματοδοτεί έργα υποδομής στον τομέα των μεταφορών στην Ελλάδα, την Ισπανία και την Πορτογαλία, τα οποία προβλέπονται από τις κατευθυντήριες γραμμές της Κοινότητας σχετικά με τη δημιουργία του διευρωπαϊκού δικτύου μεταφορών. Για να κριθούν ως επιλέξιμα, τα εν λόγω έργα θα πρέπει να αποτελούν μέρος των δικτύων που προκρίνονται από τις κατευθυντήριες γραμμές της Κοινότητας, ή θα πρέπει να συμφωνούν με τα κριτήρια καθορισμού των έργων κοινού ενδιαφέροντος, όπως ενδολειτουργικότητα μεταξύ των ευρωπαϊκών σιδηροδρομικών δικτύων, ή συνδέσεις με δίκτυα άλλου τύπου μεταφοράς. Τα έργα κατασκευής τραμ ή ελαφρού μετρό δεν θα πρέπει, κανονικά, να προκρίνονται για τη λήψη ενισχύσεων από το Ταμείο Συνοχής, εκτός και αν παρέχουν σημαντικές διόδους πρόσβασης στα διευρωπαϊκά δίκτυα.

Στην Ιρλανδία, το Ταμείο Συνοχής δεσμεύτηκε για 16,9 εκατ. ECU, προκειμένου να επεκταθεί ο «Ταχύς αστικός σιδηρόδρομος του Δουβλίνου», ηλεκτροκινούμενη σιδηροδρομική γραμμή των βόρειων και νότιων προαστίων του Δουβλίνου. Οι ισπανικές αρχές πρότειναν το Ταμείο Συνοχής να συγχρηματοδοτήσει έργο για την επέκταση του μετρό της Μαδρίτης προς το αεροδρόμιο Barajas. Το έργο αυτό τελεί υπό συζήτηση.

Όσον αφορά το Ευρωπαϊκό Ταμείο Περιφερειακής Ανάπτυξης (ΕΤΠΑ), δεν έχει ακόμη καταρτιστεί ακριβής κατάλογος των ενισχύσεων του εν λόγω ταμείου στον τομέα των έργων υποδομής όσον αφορά το μετρό, καθώς τα Διαρθρωτικά Ταμεία παρεμβαίνουν κυρίως μέσω της συγχρηματοδότησης περιφερειακών επιχειρησιακών προγραμμάτων, η διαχείριση των οποίων εναπόκειται στο υπό εξέταση κράτος μέλος. ΤΟ ΕΤΠΑ χρηματοδοτεί ανάλογες δράσεις κυρίως στις περιοχές του Στόχου 1. Ενδεικτικά αναφέρονται η επέκταση του μετρό της Αθήνας (ολοκλήρωση και εξοπλισμός δύο νέων γραμμών) και την κατασκευή του μετρό της Θεσσαλονίκης, την επέκταση του μετρό της Λισσαβόνας (6 νέες γραμμές) και τη συγχρηματοδότηση του ελαφρού μετρό του Δουβλίνου.

Όσον αφορά τις επιλέξιμες περιοχές του Στόχου 2, η συγχρηματοδότηση δράσεων στον τομέα των δημόσιων μεταφορών, αστικών και υπογείων, προβλέπεται μόνο στην περίπτωση που οι δράσεις αυτές διευκολύνουν άμεσα την οικονομική δραστηριότητα των κοινοτήτων, οι οποίες, σε περίπτωση απουσίας τους, θα απομονωθούν ή θα υποβαθμιστούν. Η χρηματοδότηση θα πρέπει, σε κάθε περίπτωση, να περιορίζεται στη δημιουργία ενός πάγιου κεφαλαίου απ'όπου θα εξαιρούνται τα μεταφορικά οχήματα και οι δαπάνες λειτουργίας. Αυτού του είδους οι δράσεις μπορούν να συγχρηματοδοτούνται από ΕΤΠΑ, μέχρι ποσοστό 30%.

Οι πόλεις, στις οποίες αναφέρεται το αξιότιμο μέλος του Κοινοβουλίου, συμπεριλαμβάνονται στις περιοχές που έχουν κριθεί επιλέξιμες για το Στόχο 2. Έτσι, τα ανωτέρω κριτήρια επιλεξιμότητας εφαρμόζονται όσον αφορά τα έργα του ελαφρού σιδηροδρόμου που εγκρίθηκαν από την Κυβέρνηση των Βάσκων. Προς γνώσιν κάθε ενδιαφερομένου, για την περίοδο 1997-1999 και το κράτος των Βάσκων, σύμφωνα με το μέτρο 4.2 του προγράμματος του Στόχου 2 προβλέπεται η συγχρηματοδότηση της γραμμής ΙΙ του μετρό του Μπιλμπάο, επί συνολικού επιλέξιμου ποσού ύψους 98,16 εκατ. ECU.